Folketing
2007-12-12

Jeg fik desværre ikke svar på mit spørgsmål, der gik på, hvorvidt ulandsbistanden - når man fraregner den her klimapulje, som vel kan DAC'es, det er jeg fuldstændig klar over, fordi de her penge, de her indsatser går til udviklingslandene - i øvrigt vil stige og man vil lave en separat plan for den ved siden af den her klimapulje. Det er det, der er et afgørende spørgsmål, ikke, hvorvidt det kan DAC'es eller ej; det har jeg forstået. Og jeg siger det også, fordi jeg i øvrigt tror, at ambitionsniveauet på klimaområdet skal sættes meget op. Vi ved, at Human Development Report, altså UNDP's rapport, er kommet, og den viste, at hvis man skal klimasikre, vil det koste samtlige rige lande i verden 0,2 pct. af BNI. Det svarer, hvis vi tager danske forhold, til, at vi skulle give 3,5 mia. kr. for at klimasikre ulandene. Det, som regeringen lægger op til, er 0,5 mia. kr. i 2012, så man kan godt sætte spørgsmålstegn ved, om det her er ambitiøst nok. Men jeg vil bare gerne have svar på mit meget konkrete spørgsmål, tak.